《鹊巢》
宋代·王洋

今年结巢不近地，门户人言解知岁。
了知积累功力劳，投伴鸤鸠无此智。
闾里争如恶少年，不持弹射操空拳。
挥巢取子尽居室，旁观禁止无由缘。
父翔母噪力不加，小雏在手鸣楂楂。
群儿不逞至若此，增巢不得安生涯。
汉家春夏禁采捕，诏书非止行三辅。
可怜科罪挂墙壁，国家禁绝非不预。
郭居熙熙太古民，就令规巢不用嗔。
同游馀啄不相害，海上鸥飞不避人。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。